
Uznesenie Krajský súd v Bratislave v senáte zloženom z predsedu senátu JUDr. Branislava Krála a sudkýň JUDr. Dariny Kriváňovej a JUDr. Michaely Krajčovej, v právnej veci žalobkyne: JUDr. Blažena Hirnerová, nar. XX.XX.XXXX, bytom E. U. č. X/C, V., zast. advokátom JUDr. Milanom Šulvom, AS Legal, s.r.o., advokátska kancelária, Hlučínska ul. č. 1/11, Bratislava, proti žalovanej: Slovenská republika Ministerstvo spravodlivosti Slovenskej republiky, Račianska č. 71, Bratislava, o ochranu osobnosti, na odvolanie žalovanej proti uzneseniu Okresného súdu Bratislava III (v súčasnosti Mestský súd Bratislava IV) zo dňa 13. marca 2017, č.k. 19C/17/2008-455, pomerom hlasov 3:0, takto rozhodol: I. Krajský súd v Bratislave napadnuté uznesenie Okresného súdu Bratislava III (v súčasnosti Mestský súd Bratislava IV) z 13. marca 2017, č.k. 19C/17/2008-455, m e n í tak, že žalobkyni p r i z n á v a proti žalovanej nárok na náhradu trov prvoinštančného konania v rozsahu 66 %. II. Žiadnej zo strán n e p r i z n á v a nárok na náhradu trov tohto odvolacieho konania. odôvodnenie: 1. Okresný súd Bratislava III, v súčasnosti Mestský súd Bratislava IV (ďalej aj „súd prvej inštancie“ a „prvoinštančný súd“) rozsudkom zo dňa 27. novembra 2014, č.k. 19C/17/2008-391, na základe žaloby žalobkyne o ochranu osobnosti a o náhradu škody, ktorou sa domáhala, aby žalovanej bola uložená povinnosť: a/ aby do dvoch mesiacov od právoplatnosti rozsudku zaistila v dvoch po sebe nasledujúcich vydaniach v denníkoch s celoslovenskou pôsobnosťou, ako aj v televíznom a rozhlasovom vysielaní s najväčšou sledovanosťou na svoj náklad, uverejnenie ospravedlnenia v znení uvedenom v žalobe, b/ zaplatiť žalobkyni sumu vo výške 3.000.000,Sk (dnes 99.581,76 eur), do troch dní od právoplatnosti rozhodnutia a c/ nahradiť žalobkyni trovy konania a právneho zastúpenia do troch dní od právoplatnosti rozhodnutia, priznal žalobkyni právo: a/ uverejniť do dvoch mesiacov od právoplatnosti tohto rozsudku v dvoch po sebe nasledujúcich tlačených vydaniach v inzercii označených denníkov ako plošnú inzerciu vo veľkosti 1 inzertnej strany na náklady žalovanej, a to až do maximálnej výšky 5.500,- eur ospravedlnenie v znení „Dňa 04.06.2004 na tlačovej konferencii konanej na Ministerstve spravodlivosti Slovenskej republiky minister spravodlivosti JUDr. D. L. verejne uviedol na adresu konkurznej sudkyne Krajského súdu v Bratislave JUDr. B. H., nepravdivé a pravdu skresľujúce skutočnosti, a to, že v dvoch prípadoch jej postup v konkurznom konaní vzbudzuje pochybnosti o jej svedomitosti, nestrannosti a nezaujatosti. Vyššie uvedené tvrdenia sú nepravdivé a dotkli sa občianskej cti a ľudskej dôstojnosti sudkyne JUDr. B. H.. Za uvedené tvrdenia sa Ministerstvo spravodlivosti Slovenskej republiky ospravedlňuje.“; b/ do dvoch mesiacov od právoplatnosti tohto rozsudku zabezpečiť v čase medzi 18:00 hod. a 21:00 hod. v označenej televíznej stanici na náklady žalovanej, a to až do maximálnej výšky 7.000 eur uverejnenie písomného ospravedlnenia v trvaní 1 minúty v rovnakom vyššie uvedenom znení; c/ do dvoch mesiacov od právoplatnosti tohto rozsudku zabezpečiť v čase bezprostrednom pred celosieťovým odvysielaním niektorého z blokov vysielania spravodajských informácii vysielaných medzi 7.00 hod. a 13.00 hod. v rozhlasovej stanici Rádio Expres na náklady žalovanej, a to až do maximálnej výšky 1.000 eur uverejnenie slovného ospravedlnenia v
rovnakom vyššie uvedenom znení a d/ zároveň žalovanej uložil povinnosť zaplatiť žalobkyni do 3 dní sumu 33.184 eur titulom náhrady nemajetkovej ujmy, e/ trovy konania vo výške 6.140,87 eur a f/ trovy právneho zastúpenia vo výške 8.103,48 eur. 1.1. Vychádzajúc z výsledkov vykonaného dokazovania považoval súd prvej inštancie za preukázané, že k neoprávnenému zásahu do práva žalobkyne na ochranu osobnosti došlo na základe nepravdivých a pravdu skresľujúcich výrokov ministra spravodlivosti, prezentovaných na tlačovej konferencii, organizovanej Ministerstvom spravodlivosti Slovenskej republiky (ďalej len „MS SR“) 4. júna 2004. Z obsahu prezentácie a spisového materiálu s názvom „Zneužité konkurzy“ bolo preukázané, že minister spravodlivosti výslovne konštatoval podozrenia zo zneužitia postavenia konkurzného sudcu a súdnej moci v prospech konkurznej mafie. Podľa súdu prvej inštancie výroky prezentované ministrom spravodlivosti s ohľadom na spoločensky uznávanú autoritu jeho funkcie, závažnosť ich obsahu i deklarované následky, nielenže boli objektívne spôsobilé privodiť ujmu na právach žalobkyne, ale túto ujmu aj reálne privodili, a to v oblasti jej morálnej integrity, občianskej a profesionálnej cti a dobrého mena. Vzhľadom na intenzitu zásahu do osobnostných práv žalobkyne, súd prvej inštancie okrem morálnej satisfakcie priznal žalobkyni i peňažné zadosťučinenie, ktorého výška zodpovedá okolnostiam, rozsahu a intenzite zásahu do jej osobnostných práv. 2. Na odvolanie žalovanej Krajský súd v Bratislave (ďalej aj „odvolací súd“) rozsudkom č.k. 6Co/189/2015-442, zo dňa 15. februára 2017, potvrdil výrok rozsudku okresného súdu vo veci samej, výrok o trovách (prvoinštančného) konania zrušil a vec vrátil súdu prvej inštancie na ďalšie konanie. Žalobkyni priznal nárok na náhradu trov odvolacieho konania v plnom rozsahu. Na odôvodnenie zrušujúceho výroku o trovách prvoinštančného konania odvolací súd uviedol, že pri výpočte hodnoty úkonov právnej služby vykonaných do 31. mája 2009 bolo potrebné vychádzať z hodnoty sporu, t.j. zo sumy nemajetkovej ujmy priznanej súdom prvej inštancie (s poukazom na rozhodnutie Najvyššieho súdu Slovenskej republiky vo veci sp. zn. 2MCdo/3/2006). 3. Rozsudok odvolacieho súdu napadla žalovaná dovolaním. Najvyšší súd Slovenskej republiky (ďalej aj „najvyšší súd“) uznesením č. k. 3Cdo/131/2017, zo dňa 17. októbra 2018, dovolaniu vyhovel a zrušil rozsudok odvolacieho súdu vo výroku, ktorým bol potvrdený rozsudok súdu prvej inštancie a vec mu vrátil na ďalšie konanie. 4. Toto uznesenie najvyššieho súdu napadla žalobkyňa ústavnou sťažnosťou, ktorej ústavný súd vyhovel nálezom č.k. II. ÚS 261/2019-48, zo dňa 27.08.2020, zrušil uznesenie najvyššieho súdu sp. zn. 3Cdo/131/2017, zo dňa 17.10.2018 a vec mu vrátil na ďalšie konanie. 5. Po podaní ústavnej sťažnosti žalobkyňou, avšak pred rozhodnutím o nej, odvolací súd na podklade uznesenia najvyššieho súdu sp. zn. 3Cdo/131/2017, zo 17.10.2018 (viazaný právnym názorom dovolacieho súdu), rozsudkom zo dňa 30.01.2019, č.k. 6Co/295/2018-543, zmenil rozsudok súdu prvej inštancie č.k. 19C/17/2008-391, zo dňa 27.11.2014, v spojení s dopĺňacím rozsudkom č.k. 19C/17/2008-417, zo dňa 12.02.2015 tak, že žalobu zamietol, žalovanej nepriznal nárok na náhradu trov prvoinštančného, odvolacieho a dovolacieho konania a zrušil uznesenie súdu prvej inštancie (z 13.03.2017, č.k. 19C/17/2008-455), ktorým tento medzičasom rozhodol o trovách prvoinštančného konania tak, že nárok na ich plnú náhradu priznal žalobkyni. Odvolací súd pri svojom rozhodovaní vychádzal z právnych záverov (neskôr ústavným súdom zrušeného) uznesenia najvyššieho súdu. 6. Proti tomuto rozsudku odvolacieho súdu z 30.01.2019 opätovne podala žalobkyňa dovolanie. Najvyšší súd dovolanie žalobkyne odmietol uznesením č.k. 3Cdo/183/2019, zo dňa 28.4.2022. 7. Toto uznesenie najvyššieho súdu žalobkyňa napadla ďalšou ústavnou sťažnosťou, ktorej ústavný súd vyhovel nálezom č.k. IV. ÚS 36/2023-46, zo dňa 12.04.2023 a zrušil uznesenie najvyššieho súdu č.k. 3Cdo/183/2019, zo dňa 28.04.2022 aj spolu s rozsudkom odvolacieho súdu č.k. 6Co/295/2018, zo dňa 30.01.2019. 8. Najvyšší súd Slovenskej republiky ako súd dovolací následne rozsudkom zo dňa 13.12.2023, sp. zn. 7Cdo/91/2023, dovolanie žalovanej zamietol a žalobkyni priznal nárok na náhradu trov dovolacieho konania.
9. Z vyššie uvedeného potom vyplýva, že právoplatným tak zostal rozsudok súdu prvej inštancie z 27.11.2014, č.k. 19C/17/2008-391, v znení dopĺňacieho rozsudku z 12.02.2015, č.k. 19C/17/2008-417, v spojení s rozsudkom odvolacieho súdu z 15.02.2017, č.k. 6Co 295/2018-442. Týmto rozsudkom odvolací súd potvrdil výrok rozsudku prvoinštančného súdu vo veci samej, a zrušil výrok o trovách (prvoinštančného) konania s tým, že v rozsahu tohto zrušenia mu vec vrátil na ďalšie konanie. Rovnako v platnosti zostalo uznesenie súdu prvej inštancie z 13.03.2017, č.k. 19C/17/2008-455 (vydané po rozhodnutí odvolacieho súdu zo dňa 15.02.2017), ktorým tento žalobkyni priznal plný nárok na náhradu trov prvoinštančného konania, keďže rozsudok odvolacieho súdu z 30.01.2019, č.k. 6Co/295/2018-543, ktorým odvolací súd o. i. zrušil aj toto uznesenie súdu prvej inštancie, bol zrušený nálezom ústavného súdu č.k. IV. ÚS 36/2023-46, zo dňa 12.04.2023. 10. Preto súd prvej inštancie opätovne predložil vec odvolaciemu súdu na rozhodnutie o odvolaní žalovanej proti uzneseniu súdu prvej inštancie z 13.03.2017, č.k. 19C/17/2008-455 (vydanému po rozhodnutí odvolacieho súdu z 15.02.2017), ktorým súd prvej inštancie priznal žalobkyni nárok na náhradu trov prvoinštančného konania v plnom rozsahu. Predmetom tohto odvolacieho konania je preto iba uznesenie súdu prvej inštancie o trovách prvoinštančného konania. 11. Súd prvej inštancie v tomto uznesení rozhodol o trovách prvoinštančného konania podľa § 255 ods. 1 C.s.p. tak, že žalobkyni priznal nárok na plnú náhradu trov (prvoinštančného) konania, nakoľko zásadu úspechu vo veci bolo potrebné uplatniť aj na konania, v ktorých výška plnenia závisela od úvahy súdu, resp. od znaleckého posudku. V takomto prípade (v danom prípade) však nešlo o procesne neúspešného žalobcu, ak mu bola žalobou priznaná aspoň časť žalobou uplatneného nároku, v danom prípade nemajetková ujma vo výške 33.184 eur. Žalobcu totiž nemožno zaťažiť (ad absurdum) procesnou zodpovednosťou za predvídanie výsledku konania na základe úvahy súdu. Z uvedeného dôvodu má žalobkyňa podľa názoru súdu prvej inštancie nárok na plnú náhradu trov konania, avšak výlučne iba z prisúdenej sumy (31.184 eur). Takýto postup súdu je odôvodniteľný z interpretácie pojmu „úspech vo veci“(§ 255 C.s.p.), keďže tento sa skúma čo do právneho základu, a nie čo do výšky nároku priznaného. 12. Proti tomuto uzneseniu podala žalovaná odvolanie a navrhla napadnuté uznesenie súdu prvej inštancie zrušiť a vec vrátiť súdu prvej inštancie na ďalšie konanie a rozhodnutie, resp. ho navrhla zmeniť tak, že žiadnej zo strán sporu nevznikol nárok na náhradu trov prvoinštančného konania. Mala za to, že pri rozhodovaní o nároku na náhradu trov konania mal súd prvej inštancie vychádzať z § 255 ods. 2 C.s.p., a teda len z čiastočného úspechu sporových strán. Poukázala na to, že právna úprava Civilného sporového poriadku už neobsahuje ustanovenie obdobné ustanoveniu § 142 ods. 3 O.s.p. Súd teda môže pri rozhodovaní o nároku na náhradu trov konania vychádzať len z pomeru úspechu strany vo veci. Pokiaľ strana sporu mala vo veci úspech len čiastočný, mal súd aplikovať ustanovenie § 255 ods. 2 C.s.p., nakoľko neexistuje žiadne iné ustanovenie, ktoré by sa uplatňovalo ako lex specialis k ustanoveniu § 255 ods. 2 C.s.p. Súd nemôže neexistenciu explicitnej zákonnej úpravy, týkajúcej sa náhrady trov konania za situácie, kedy výška plnenia závisela od úvahy súdu, nahradiť extenzívnym výkladom § 255 ods. 1 C.s.p., len z toho dôvodu, že za účinnosti pôvodného sporového kódexu bol medzi súdmi zaužívaný určitý procesný postup. Takýto procesný postup mal totiž časoch účinnosti O.s.p. oporu priamo v zákone. Uvedené znamená, že súdy boli priamo zo zákona oprávnené v určitých zákonom presne stanovených prípadoch, priznať strane sporu plný úspech vo veci (aj keď len z priznanej výšky plnenia) za situácie, kedy jej úspech bol v skutočnosti len čiastočný. Nakoľko v súčasnosti zákon takú možnosť súdom nepriznáva, nemožno chýbajúce výslovné oprávnenie nahradiť výkladom iného ustanovenia obsiahnutého v C.s.p. Navyše nemožno opomenúť ani tú skutočnosť, že pokiaľ by zákonodarca zamýšľal ponechať ustanovenie § 142 ods. 3 O.s.p. naďalej účinné, určite by ho nezabudol zakomponovať aj do nového znenia Civilného sporového poriadku. Avšak zo súčasnej úpravy náhrady trov konania vyplýva, že súdy sú povinné vychádzať pri všetkých sporových konaniach bez výnimky z pomeru úspechu vo veci. Nemožno zohľadňovať tzv. nepatrný úspech vo veci alebo to, že rozhodnutie o výške plnenia záviselo od znaleckého posudku alebo od úvahy súdu. Ďalej je potrebné upozorniť aj na tú skutočnosť, že takýto výklad súdu bude vždy zvýhodňovať výlučne stranu žalobcu najmä v prípadoch, kedy výška priznaného plnenia závisí od úvahy súdu. Žalobca môže extrémne nadhodnotiť požadovanú výšku plnenia s vedomím, že v prípade akéhokoľvek úspechu mu súd aj tak prizná nárok na plnú náhradu trov konania, aj keď len so súdom priznanej sumy. Vôbec sa pri takomto výklade ustanovenia § 255 ods. 1 C.s.p. neberie do úvahy, že súd mohol znížiť výšku plnenia práve kvôli aktívnej obrane protistrany, čo je za účinnosti C.s.p. aj vysoko pravdepodobné, keďže je postavený na prísnom princípe kontradiktórnosti
a súd môže vykonať len taký dôkaz, ktorý niektorá zo strán sporu navrhla. Žalovaná má preto za to, že výklad podaný súdom prvej inštancie v napadnutom uznesení, týkajúci sa náhrady trov konania je v rozpore s čl. 6 C.s.p., ktorý upravuje zásadu rovnosti strán sporu. Žalovaná sa v žiadnom prípade nestotožňuje s názorom súdu, že žalobcu nemožno zaťažiť procesnou zodpovednosťou za predvídanie výsledkov konania na základe úvahy súdu. Voľná úvaha súdu neznamená svojvôľu súdu. Pokiaľ súd rozhodol na základe voľnej úvahy, má stanovené isté hranice, v rámci ktorých sa môže pri voľnej úvahe pohybovať. Existuje spravidla aj ustálená rozhodovacia činnosť spornej veci, čo znamená, že žalobca pri stanovení výšky uplatňovaného nároku na náhradu nemajetkovej ujmy v žalobe by mal byť natoľko obozretný, aby ustanovil minimálne v súlade s doterajšou rozhodovacou praxou súdov. 13. Žalobkyňa sa k odvolaniu žalovanej písomne nevyjadrila. 14. Odvolací súd, ktorý bol viazaný rozsahom a dôvodmi odvolania (§ 379, § 380 C.s.p.), preskúmal napadnuté uznesenie súdu prvej inštancie, prejednal odvolanie bez nariadenia pojednávania a dospel k záveru, že odvolanie žalovanej je čiastočne dôvodné. 15. V danej veci z obsahu spisu vyplynulo, že žalobkyňa sa podanou žalobou o ochranu osobnosti (po pripustení zmien petitu) domáhala proti žalovanej na jej náklady uverejnenia ospravedlnenia v denníkoch s celoslovenskou pôsobnosťou, ako aj v televíznom a rozhlasovom vysielaní, v znení uvedenom v žalobe, ako aj zaplatenia nemajetkovej ujmy vo výške 3.000.000,- Sk (dnes 99.581,76 eur). Súd prvej inštancie rozsudkom z 27.11.2014 č.k. 19C/17/2008-391, priznal žalobkyni právo uverejniť na náklady žalovanej (a to až do maximálnej výšky 5.500 eur) v inzercii označených denníkov požadované ospravedlnenie, ďalej zabezpečiť v určenom čase v označenej televíznej stanici na náklady žalovanej (a to až do maximálnej výšky 7.000 eur) uverejnenie požadovaného písomného ospravedlnenia, ako aj zabezpečiť v určenom čase v rozhlasovej stanici Rádio Expres na náklady žalovanej (a to až do maximálnej výšky 1.000 eur) uverejnenie požadovaného slovného ospravedlnenia. Zároveň žalovanej uložil povinnosť zaplatiť žalobkyni titulom nemajetkovej ujmy sumu 33.184 eur a uhradiť jej trovy konania vo výške 6.140,87 eur a trovy právneho zastúpenia vo výške 8.103,48 eura. Dopĺňacím rozsudkom č.k. 19C/17/2008-417, zo dňa 12.02.2015 súd prvej inštancie žalobu v prevyšujúcom nároku na zaplatenie nemajetkovej ujmy (nad priznaných 33.184 eur) zamietol. Krajský súd v Bratislave ako súd odvolací, rozsudkom č.k. 6Co/189/2015-442, zo dňa 15.02.2017 potvrdil výrok rozsudku súdu prvej inštancie vo veci samej. 16. V prvom rade odvolací súd poukazuje na to, že zmyslom novej právnej úpravy Civilného sporového poriadku nebola snaha zákonodarcu sa pri rozhodovaní o náhrade trov konania koncepčne odchýliť od pravidla pôvodne vyjadreného v § 142 ods. 3 O.s.p. Záver súdu absolútne vylučujúci osobitný režim posudzovania úspechu v konaní a nárokov na náhradu trov v prípadoch, keď výška plnenia závisela od znaleckého posudku alebo úvahy súdu, nemožno akceptovať a takáto interpretácia § 255 C.s.p. súdom nie je v súlade s ústavou (k tomu pozri napr. nález Ústavného súdu Slovenskej republiky zo dňa 04.02.2021, sp.zn. III. ÚS 475/2018-31). Aj napriek tomu, že nepatrný úspech už Civilný sporový poriadok nepozná (a preto pri rozhodovaní o nároku na náhradu trov sa podľa Civilného sporového poriadku zohľadňuje každý neúspech), ani nová práva úprava nevylučuje osobitný režim posudzovania úspechu v konaní a nárokov na náhradu trov v prípadoch, keď výška plnenia závisela od znaleckého posudku alebo úvahy súdu, a to z hľadiska výsledku v zásade zhodne, ako podľa doterajšej úpravy (k tomu pozri napr. nález Ústavného súdu Slovenskej republiky zo dňa 15.04.2020, sp. zn. II. ÚS 399/2019). Každá právna norma má svoj účel a zmysel, ktorého rekonštrukcia je vždy spätá s celou radou neistôt. Zmysel a účel možno nepochybne abstrahovať aj z autentických dokumentov vypovedajúcich o vôli a zámeroch zákonodarcu, medzi ktoré nepochybne patrí aj dôvodová správa. Z príslušnej časti dôvodovej správy k Civilnému sporovému poriadku vyplýva, že súd môže „priznať náhradu trov konania v plnej výške aj v prípade, ak súd priznal nárok úspešnej strane, avšak nie v požadovanej výške. Ide o prípady, keď výška nároku závisí od úvahy súdu. Príkladom je náhrada nemajetkovej ujmy v sporoch o ochranu osobnosti - určenie, že bola porušená zásada rovnakého zaobchádzania, a povinnosť žalovaného sa ospravedlniť priznané boli, avšak náhrada nemajetkovej ujmy v peniazoch nebola priznaná v požadovanej výške.“ Z citovanej časti dôvodovej správy vyplýva, že zmyslom novej právnej úpravy nebola snaha zákonodarcu sa pri rozhodovaní o náhrade trov konania koncepčne odchýliť od pravidla pôvodne vyjadreného v § 142 ods. 3 O.s.p. Z ustanovení C.s.p. vyplýva, že kritériom na priznanie nároku na náhradu trov konania je miera úspechu vo veci, ktorá sa zisťuje u žalobcu, ako
aj u žalovaného. Miera úspechu vo veci vo všeobecnosti závisí od vzťahu meritórneho rozhodnutia k žalobnému petitu, ktorý bol naposledy urobený vo veci samej. Z dispozície ustanovenia § 255 ods. 2 C.s.p. ďalej vyplýva, že čiastočný úspech vo veci sa môže v rozhodnutí o trovách konania prejaviť dvoma spôsobmi, a to tak, že súd (i) náhradu trov konania pomerne rozdelí alebo (ii) náhradu trov konania neprizná žiadnej zo strán. Pravidlo vyplývajúce z § 142 ods. 3 O.s.p. (náhradu trov konania v plnom rozsahu môže súd priznať tomu účastníkovi, ktorý mal neúspech len v nepatrnej časti, alebo v prípade, ak rozhodnutie o výške plnenia záviselo od znaleckého posudku alebo od úvahy súdu) nie je súčasťou normatívneho textu vyplývajúceho z § 255 C.s.p. Vo vzťahu k pravidlu vyplývajúcemu z § 142 ods. 3 O.s.p. je potrebné uviesť, že toto pravidlo predstavovalo výnimku zo zásady pre rozhodovanie o náhrade trov konania pri čiastočnom úspechu vo veci (§ 142 ods. 2 O.s.p.). Aplikácia označenej výnimky (plná náhrada trov konania) však ani za účinnosti právnej úpravy obsiahnutej v Občianskom súdnom poriadku neprichádzala do úvahy vždy, ale iba v prípade, ak sa neúspech prejavil iba vo výške plnenia za predpokladu, že účastník konania na začiatku sporu túto výšku plnenia presne nepoznal a ani presne poznať nemohol (IV. ÚS 652/2018). Právna úprava náhrady trov konania v sporovom konaní sa podľa doterajšej úpravy v Občianskeho súdneho poriadku, ako aj podľa novej úpravy účinnej od 01.07.2017 v Civilnom sporovom poriadku spravuje zásadou úspechu v konaní/spore. Z porovnania doterajšej a novej právnej úpravy vyplýva, že Civilný sporový poriadok už nemá ustanovenie obdobné úprave obsiahnutej § 142 ods. 3 O.s.p., ktoré sa uplatňovalo ako lex specialis vo vzťahu k úprave obsiahnutej v § 142 ods. 2 O.s.p. Z uvedeného síce vyplýva, že nepatrný úspech už Civilný sporový poriadok nepozná (a preto pri rozhodovaní o nároku na náhradu trov sa podľa Civilného sporového poriadku zohľadňuje každý neúspech), avšak ani nová právna úprava nevylučuje osobitný režim posudzovania úspechu v konaní a nárokov na náhradu trov v prípadoch, keď výška plnenia závisela od znaleckého posudku alebo úvahy súdu, a to z hľadiska výsledku v zásade zhodne ako podľa doterajšej úpravy (I. ÚS 56/2017). Vzhľadom na uvedené skutočnosti, predovšetkým poukazujúc na znenie príslušnej časti dôvodovej správy k Civilnému sporovému poriadku a na závery uvedené v citovaných rozhodnutiach ústavného súdu (I. ÚS 56/2017, IV. ÚS 652/2018) a v publikovanej odbornej literatúre, možno konštatovať, že vec žalobkyne je prípadom, keď výška plnenia (náhrada nemajetkovej ujmy) bola závislá od úvahy súdu, a teda prípadom odôvodňujúcim osobité posudzovanie úspechu a neúspechu v konaní s dôsledkami na rozhodovanie o trovách konania. Z uvedeného teda vyplýva, že zmyslom novej právnej úpravy Civilného sporového poriadku nebola snaha zákonodarcu sa pri rozhodovaní o náhrade trov konania koncepčne odchýliť od pravidla pôvodne vyjadreného v § 142 ods. 3 O.s.p. S poukazom na vyššie uvedené, možno potom konštatovať, že odvolacia námietka žalovanej, že „...pokiaľ strana sporu mala vo veci úspech len čiastočný, mal súd aplikovať ustanovenie § 255 ods. 2 C.s.p., nakoľko neexistuje žiadne iné ustanovenie, ktoré by sa uplatňovalo ako lex specialis k ustanoveniu § 255 ods. 2 C.s.p. a že súd nemôže neexistenciu explicitnej zákonnej úpravy, týkajúcej sa náhrady trov konania za situácie, kedy výška plnenia závisela od úvahy súdu, nahradiť extenzívnym výkladom § 255 ods. 1 C.s.p., len z toho dôvodu, že za účinnosti pôvodného sporového kódexu bol medzi súdmi zaužívaný určitý procesný postup“, nebola v tejto časti dôvodná. 17. Z publikácie Civilný sporový poriadok od autorov Števčeka, Ficovej, Baricovej, Mesiarkinovej, Bajánkovej, Tomašoviča a kol. vydanej v nakladateľstve C. H. Beck v roku 2016, zo strán 926 a 927 vyplýva: „Civilný sporový poriadok nemá ustanovenie obdobné ustanoveniu § 142 ods. 3 O.s.p., ktoré sa uplatňovalo ako lex specialis vo vzťahu k § 142 ods. 2 O.s.p. (k tomu napr. nález Ústavného súdu Slovenskej republiky sp. zn. IV. ÚS 142/2014). Na rozdiel od predchádzajúcej právnej úpravy nová právna úprava neobsahuje tri špeciálne skutkové podstaty (§ 142 ods. 1, ods. 2, ods. 3 O.s.p.), ale len dve (§ 255 ods. 1, ods. 2 C.s.p.). Na prvom mieste je zásada úspechu a v prípadoch, keď mala strana sporu vo veci úspech len čiastočný, platí pravidlo obsiahnuté v § 255 ods. 2 C.s.p. (pomer úspechu). Nepatrný neúspech Civilný sporový poriadok aktuálne nepozná, zohľadňuje sa teda každý neúspech, a to vrátane neúspechu v časti príslušenstva pohľadávky. Zásadu úspechu vo veci treba uplatniť aj na konania, v ktorých výška plnenia závisí od úvahy súdu (sudcovské právo) alebo od znaleckého posudku. V týchto prípadoch však nejde o procesne neúspešného žalobcu, ak mu bola priznaná aspoň časť žalobou uplatneného nároku. Nemožno ho totiž ad absurdum zaťažiť procesnou zodpovednosťou za predvídanie výsledku na základe úvahy súdu alebo znaleckej činnosti. Napríklad pri sporoch o ochranu osobnosti býva pravidlom, že si žalobca svoju nemajetkovú ujmu ocení spravidla vyššie, ako na koľko mu ju odhadne súd podľa výsledkov vykonaného dokazovania. Nebolo by však celkom spravodlivé a v súlade so satisfakčnou funkciou nemajetkovej ujmy požadovať od žalobcu, aby svoju ujmu podceňoval iba preto, aby potom nemusel hradiť trovy konania. Pri rozhodovaní o náhrade trov konania v tomto prípade treba rozlíšiť, čo je základné a čo sprevádzajúce (pozri k tomu napr. nález Ústavného súdu
Českej republiky sp. zn. III. ÚS 170/99). Za základné sa považuje rozhodnutie, že do žalobcovho práva bolo zasiahnuté. Výška nemajetkovej ujmy je potom druhotná a nadväzujúca. Rovnako odborná otázka posudzovaná znalcom (prípadne aj viacerými znalcami) môže presahovať možnosti strany sporu, ktorá napr. výšku škody „iba“ odhaduje. Aj tu je zrejme primárnym fakt, že škoda bola spôsobená; jej výška nasleduje.“ 18. Na druhej strane Ústavný súd Slovenskej republiky, napr. v rozhodnutí sp.zn. IV. ÚS 652/2018-44, zo dňa 13.02.2020 (v ktorom prípade sa rozhodovalo o výške nemajetkovej ujmy tiež z titulu ochrany osobnosti) uviedol, že „pri rozhodovaní o trovách konania, ak výška plnenia závisela od úvahy súdu - čo je príznačné pri nárokoch na náhradu nemajetkovej ujmy, na jednej strane síce nemožno žalobcu ad absurdum zaťažiť procesnou zodpovednosťou za predvídanie výsledku na základe úvahy súdu (napríklad pri sporoch o ochranu osobnosti býva pravidlom, že si žalobca svoju nemajetkovú ujmu ocení spravidla vyššie, ako na koľko mu ju odhadne súd podľa výsledkov vykonaného dokazovania a preto by nebolo celkom spravodlivé a v súlade so satisfakčnou funkciou nemajetkovej ujmy požadovať od žalobcu, aby svoju ujmu podceňoval iba preto, aby potom nemusel hradiť trovy konania), avšak na druhej strane aj aplikácia tohto pravidla, kedy rozhodnutie o výške žalovaného nároku závisí od úvahy súdu, musí mať svoje vnútorné limity, pretože ináč by bolo v rozpore s rozumným usporiadaním procesných vzťahov, aby za situácie zjavne bezúspešného uplatňovania práva, nie síce v jeho základe, ale v podobe jeho neprimeranej a zjavne nadsadenej výšky vo vzťahu k tej, ktorá v obdobných veciach vyplýva napríklad z ustálenej rozhodovacej činnosti všeobecných súdov, bola žalobcovi priznaná ochrana v podobe zachovania jeho práva na plnú náhradu trov konania proti žalovanému len preto, lebo bol úspešný v základe svojho nároku, ktorého výška však bola oproti žalobnému nároku súdom priznaná s výrazným obmedzením (k tomu pozri nález Ústavného súdu Slovenskej republiky sp. zn. IV. ÚS 652/2018-44, zo dňa 13.2.2020). 19. V okolnostiach danej veci zo skutkového hľadiska bolo nesporné, že žalobkyňa bola so svojím nárokom v prevažnej miere úspešná (v časti žalovaného ospravedlnenia bola úspešná v celom rozsahu, v časti priznanej nemajetkovej ujmy bola úspešná v 1/3), ako aj to, že jej nárok na náhradu nemajetkovej ujmy (v uplatnenej výške až 3.000.000,- Sk/99.581,76 eur) bol zjavne neprimeraný vo vzťahu k tomu, čo bežne vyplýva z rozhodovacej činnosti všeobecných súdov. V tomto smere tiež nemožno opomenúť, že rozhodovacia činnosť všeobecných súdov pri určovaní výšky nemajetkovej ujmy v obdobných prípadoch je početná a v zásade stabilná, v dôsledku čoho sú predvídateľné aj rámce jej možnej finančnej náhrady (napr. 4Cdo/177/2005, 4Cdo/171/2005, 6Cdo/37/2012, 6MCdo/15/2012, 3Cdo/19/2018, 7Cdo/100/2017, 6Cdo/38/2019, 3Cdo/19/2018 - hoci tieto rozhodnutia v prevažnej miere posudzovali výšku nemajetkovej ujmy z titulu nezákonného rozhodnutia orgánu verejnej moci podľa zákona č. 514/2003 Z. z. - avšak aj v posudzovanej veci do osobnostných práv žalobkyne zasiahol orgán verejnej moci). Aj podľa názoru Európskeho súdu pre ľudské práva náhrada nemajetkovej ujmy v obdobných prípadoch musí byť rozumne primeraná utrpenej ujme na povesti (napr. Tolstoy Miloslavsky v. Spojené kráľovstvo). Európsky súd pre ľudské práva tiež konštatoval, že pri určovaní výšky náhrady ujmy treba vychádzať z dôkazov preukazujúcich výšku ujmy (napríklad Flux v. Moldavsko, Steel a Morris v. Spojené kráľovstvo). Okrem toho Európsky súd pre ľudské práva vyjadril názor, podľa ktorého výška náhrady v konkrétnom prípade musí zohľadňovať výšku náhrady priznávanú vnútroštátnymi súdmi v iných prípadoch týkajúcich sa poškodenia dobrej povesti (napríklad Público - Comunicacáo Social, S. A. v. Portugalsko). Napokon ESĽP zdôraznil, že pri určovaní výšky náhrady za porušenie osobnostných práv musí byť zohľadnená výška náhrady, ktorá je priznávaná za telesné zranenia alebo ktorá je priznávaná obetiam násilných činov, pričom náhrada za porušenie iných osobnostných práv by nemala bez existencie závažných a dostatočných dôvodov prevyšovať maximálnu výšku náhrady priznávanú za telesné zranenia alebo násilné činy (napr. Iltalehti a Karhuvaara v. Fínsko). Za rozhodujúce potom považuje odvolací súd aj to, že žalobkyňa bola v priebehu celého súdneho konania pred súdmi zastúpená právnym zástupcom, u ktorého možno predpokladať aspoň znalosť bežnej judikatúry vo veciach obdobných tej žalovanej, a to vrátane približných rámcov rozsahu náhrad nemajetkovej ujmy, čo z povahy veci významným spôsobom na jej strane zvyšuje mieru predvídateľnosti toho, ako môžu všeobecné súdy posúdiť ňou uplatnený nárok. Odvolací súd ďalej považuje za dôležité, že z obsahu na vec sa vzťahujúceho súdneho spisu (predovšetkým z rozsudku súdu prvej inštancie, ako aj rozsudku odvolacieho súdu) nevyplývajú také skutočnosti, ktoré by špecificky (výrazne) odlišovali situáciu žalobkyne od tej, ktorá bola referenčnou pre všeobecné súdy rozhodujúce o výške nemajetkovej ujmy v prípade iných subjektov. Vzhľadom na uvedené odvolací súd poukazuje na to, že nič z dosiaľ uvedeného nenasvedčuje tomu, že žalobkyňa mohla dôvodne očakávať, že jej súdy priznajú
nemajetkovú ujmu v celej uplatnenej výške, resp. vo výške, ktorá by bola blízka k tejto sume. Za týchto okolností treba prisvedčiť správnosti argumentácie žalovanej, že v danom prípade žalobkyni nemožno priznať právo na plnú náhradu trov prvoinštančného konania (keďže vo veci si uplatnila zjavne neprimeraný nárok na úhradu nemajetkovej ujmy - s ktorým bola úspešná len v rozsahu 1/3), ktoré jej vznikli v príčinnej vecnej a časovej súvislosti s uplatnením jej práva v konaní pred súdom, nakoľko by to bolo v rozpore s platnou a účinnou právnou úpravou interpretovanou súladne ochrannou funkciou civilného práva procesného. 20. Vo vzťahu k uplatnenej nemajetkovej ujme, síce potom platilo (čo správne uviedol i súd prvej inštancie), že čo do základu nároku (vzniku nemajetkovej ujmy) bola žalobkyňa v konaní úspešná a iba jej výška závisela od úvahy súdu, a teda, že v tomto smere nešlo o procesne neúspešnú žalobkyňu, keďže jej bola priznaná aspoň časť žalobou uplatneného nároku (pri rozhodovaní o náhrade trov konania v tomto prípade bolo potrebné rozlíšiť, čo bolo základné a čo sprevádzajúce, pričom za základné bolo potrebné považovať rozhodnutie, že do práva žalobkyne bolo zasiahnuté a samotná výška nemajetkovej ujmy bola potom druhotná a nadväzujúca), avšak odvolací súd sa už nestotožnil s názorom súdu prvej inštancie v tom, že procesný úspech žalobkyne bol v tomto smere až v rozsahu 100 % (a to vzhľadom k neprimeranej a zjavne nadsadenej výšky žalovanej nemajetkovej ujmy). V danej veci súd prvej inštancie priznaním nemajetkovej ujmy vo výške 33.184 eur potom zohľadnil, že výroky prezentované ministrom spravodlivosti s ohľadom na spoločensky uznávanú autoritu jeho funkcie, závažnosť ich obsahu i deklarované následky, reálne privodili ujmu na právach žalobkyne, a to v oblasti jej morálnej integrity, občianskej a profesionálnej cti, ako aj dobrého mena a vzhľadom na intenzitu zásahu do osobnostných práv žalobkyne, jej súd priznal také peňažné zadosťučinenie, ktorého výška zodpovedala okolnostiam, rozsahu a intenzite zásahu do jej osobnostných práv. Takto určenú výšku nemajetkovej ujmy považoval za primeranú aj odvolací súd, keďže táto bola výsledkom individuálneho posúdenia všetkých konkrétnych okolností daného prípadu s tým, že jej konečná výška vychádzala zo zásady primeranosti, a zodpovedala aj všeobecnej predstave spravodlivosti a slušnosti a požiadavke rozumného usporiadania vzťahov medzi stranami. Suma nemajetkovej ujmy požadovaná žalobkyňou (až vo výške 99.581,76 eur) tak bola z pohľadu vyššie označených kritérií zjavne nadhodnotená (premrštená), kedy žalobkyňa neprodukovala ďalšie dôkazy, ktoré by súd viedli k priznaniu nemajetkovej ujmy vo väčšom rozsahu, a teda žalobkyňa nepreukázala, že v jej prípade išlo o výnimočný prípad umožňujúci priznanie vyššej náhrady nemajetkovej ujmy. Uvedené skutočnosti (schopnosť žalobkyne preukázať negatívne dopady označeného zásahu), ako aj existencia iných právnych predpisov slovenského právneho poriadku (napr. o odškodňovaní obetí násilných trestných činov) a judikatúra Európskeho súdu pre ľudské práva a Najvyššieho súdu Slovenskej republiky v obdobných veciach (ktorá je v otázkach nárokov na nemajetkovú ujmu z titulu ochrany osobnosti početná a v zásade stabilná), ktoré zaviedli určité kritériá pri stanovení výšky náhrady nemajetkovej ujmy, museli byť pritom žalobkyni známe v čase začatia aj priebehu súdneho konania (žalobkyňa bola v konaní zastúpená advokátom). Žalobkyňa tak mohla predvídať rámec jej možnej finančnej náhrady. Ako už bolo uvedené, žalobkyňa bola v priebehu celého súdneho konania zastúpená právnym zástupcom, u ktorého možno predpokladať aspoň znalosť bežnej judikatúry vo veciach obdobných tej žalovanej, a to vrátane približných rámcov rozsahu náhrad nemajetkovej ujmy, čo z povahy veci významným spôsobom na jej strane zvyšovalo mieru predvídateľnosti toho, ako mohli všeobecné súdy posúdiť ňou uplatnený nárok. Ani z obsahu na vec sa vzťahujúceho súdneho spisu nevyplývali také skutočnosti, ktoré by špecificky odlišovali situáciu žalobkyne od tej, ktorá bola referenčnou pre všeobecné súdy rozhodujúce o výške nemajetkovej ujmy žalobkyne. Nič z dosiaľ uvedeného nenasvedčovalo tomu, že žalobkyňa mohla dôvodne očakávať, že súd v celom rozsahu vyhovie jej žalobe a prizná jej nárok na úhradu nemajetkovej ujmy v ňou požadovanej sume 99.581,76 eur, resp. vo výške, ktorá by bola blízka k tejto sume. Za týchto okolností nebolo možné priznať žalobkyni v časti uplatnenej nemajetkovej ujmy procesný úspech v rozsahu až 100 %, keďže žalobkyňa minimálne v sume cca 66.000 eur tento svoj nárok zjavne „nadhodnotila“. Priznanie plnej náhrady trov konania by v takomto prípade nebolo v príčinnej vecnej a časovej súvislosti s uplatnením jeho práva v konaní pred súdom, a bolo by aj v rozpore s platnou a účinnou právnou úpravou interpretovanou súladne ochrannou funkciou civilného práva procesného. 21. Možno preto uzavrieť, že z hľadiska posúdenia miery úspechu a neúspechu bola žalobkyňa so svojim nárokom v konaní sčasti úspešná a sčasti neúspešná [v časti žalovaného ospravedlnenia (morálneho zadosťučinenia) bola úspešná v celom rozsahu a v časti nemajetkovej ujmy, hoci bola do základu nároku úspešná bolo potrebné prihliadnuť na premrštenú výšku uplatneného nároku, čo neumožňovalo žalobkyňu v tomto nároku považovať za procesne úspešnú až v rozsahu 100 %]. Keďže konečné
rozhodnutie o trovách následne vychádza zo spoločného posúdenia tejto miery úspechu či neúspechu v týchto nárokoch, a tým zohľadňuje všetky aspekty uplatneného nároku žalobkyne, bolo v danej veci namieste o trovách prvoinštančného konania (ako celku jedným výrokom) rozhodnúť podľa § 255 ods. 2 C.s.p. tak, že nárok na náhradu trov prvoinštančného konania patrí žalobkyni len v rozsahu 66 %. K tomuto rozsahu odvolací súd dospel potom, čo v prvom rade musel zohľadniť, že žalobkyňa bola v podstate zo svojou žalobou na ochranu osobnosti úspešná, keďže jej súdy priznali morálnu satisfakciu v podobe rozsiahleho ospravedlnenia v celom rozsahu a úspešná bola aj čo do základu uplatnenej nemajetkovej ujmy (teda súdy v základe aj tento nárok vyhodnotili ako dôvodný), a iba pokiaľ išlo o jej výšku, táto síce bola na jednej strane závislá od úvahy súdu, no na druhej strane bola uplatnená v premrštenej výške. Túto „premrštenosť“ až v rozsahu 2/3 z uplatnenej sumy, potom odvolací súd zohľadnil tak, že o 1/3 znížil plný nárok na náhradu trov konania. Takéto zníženie plnej náhrady o 1/3 považuje odvolací súd za primerané, a zodpovedajúce všeobecnej predstave spravodlivosti a slušnosti, ako aj požiadavke rozumného usporiadania vzťahov medzi stranami. Odvolací súd by už za spravodlivé, nepovažoval za daných okolností (a iba s odkazom na nadsadenú výšku uplatnenej náhrady nemajetkovej ujmy), o trovách rozhodnúť tak, že by žiadnej zo strán nepriznal nárok na ich náhradu. 21. Zo všetkých uvedených dôvodov odvolací súd napadnuté uznesenie súdu prvej inštancie zmenil podľa § 388 C.s.p. tak, že žalobkyni priznal proti žalovanej nárok na náhradu trov prvoinštančného konania v rozsahu 66 %. 22. O nároku na náhradu trov tohto odvolacieho konania odvolací súd rozhodol podľa § 396 ods. 1 v spojení s § 255 ods. 2 C.s.p. tak, že nárok na ich náhradu v tomto odvolacom konaní (vzhľadom na čiastočný úspech žalovanej) nepriznal žiadnej zo strán. 23. Toto rozhodnutie prijal senát odvolacieho súdu pomerom hlasov 3 : 0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). (1) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. (2) Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podia § 357 písm. a) až n) (§ 421 C.s.p.). (1) Dovolanie podia § 421 ODS. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada,
c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). (2) Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 C.s.p.). Dovolanie len proti dôvodom rozhodnutia nie je prípustné (§ 423 C.s.p.). (1) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (2) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). (1) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (2) Povinnosť podia odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podia druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podia predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 C.s.p.). (1) Dovolanie prípustné podia § 420 možno odôvodniť iba tým, že v konaní došlo k vade uvedenej v tomto ustanovení. (2) Dovolací dôvod sa vymedzí tak, že dovolateľ uvedie, v čom spočíva táto vada (§ 431 C.s.p.). (1) Dovolanie prípustné podia § 421 možno odôvodniť iba tým, že rozhodnutie spočíva v nesprávnom právnom posúdení veci. (2) Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 C.s.p.). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 C.s.p.). Dovolacie dôvody možno meniť a dopĺňať len do uplynutia lehoty na podanie dovolania (§ 434 C.s.p.). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 C.s.p.).

